Beredskabscenter Thisted, Hirtshals Brandvæsen og dykkere fra Falck i Aalborg måtte lørdag igen haste til Hirtshals Havn. Den kraftige blæst betød, at "Pride of Telemark" begyndte at tage mere vand ind end pumpeberedskabet kunne klare. Færgen fra Kystlink ramte natten til tirsdag molen ved indsejling til havnen. Sammenstødet gav et stort hul i siden af færgen og titusinder af liter vand fossede ind - i minuttet. Færgen blev hurtigt trukket til kaj og passagererne kom fra borde. Biler og lastbiler måtte dog vente et par dage, før de kunne komme ud. Hvad den præcise årsag er til at vandet igen trænger ind i større mængder er endnu ikke klarlagt - men myndighederne mener, at det udløsende faktor er den kraftige blæst natten til lørdag og lørdag formiddag.

Opsummering:
Dykkere og beredskabsfolk igen til Hirtshals. Blæsten sender mere vand ind i "Pride of Telemark"